**SAJTÓANYAG**

**2018. január 31-én megújulva elfoglalja megszokott helyét a Múzeumkertben az Arany János-szoborcsoport. A szoborcsoport és talapzata átfogó restaurálására a Múzeumkert rekonstrukciójának keretében került sor, a Forgax Alkotóműhely Kft. részletes szakmai terve alapján. Ezidáig Stróbl Alajos 1893-ban felavatott alkotásán átfogó restaurálást még sohasem végeztek, korábban csak a legszükségesebb (háborús) károk javítása történt meg. A szobrok visszahelyezésekor Varga Benedek, a Magyar Nemzeti Múzeum főigazgatója egy időkapszulát helyez el az utókor számára a Toldi Miklóst megformáló szoboralakban.**

A Magyar Nemzeti Múzeum kertjében, az épület főlépcsője előtt központi helyet foglal el a nagy költőnknek emléket állító monumentális kompozíció, melyet 1893-ban avattak fel. A háromalakos szoborcsoportot Stróbl Alajos készítette, a haraszti mészkőből felépülő többlépcsős talapzatot Schickedanz Albert tervezte. Az emlékmű közepén kimagasló Arany János alakját a Toldi-trilógia hőse, Toldi Miklós és annak szerelme Rozgonyi Piroska, illetve lent középen egy lanton álló, kiterjesztett szárnyú turulmadár övezi. Toldi mellett továbbá megjelennek bronzban megformázott attribútumai: pajzs, kard és sisak. A szoborcsoport elemei a Váci úti, Turbain Károly fiai Mű- és Ércöntöde műhelyében bronzból, öntéssel készültek.

A szobrok felületét többféle – a szabadtéri bronzszobrokon gyakran megjelenő – eltérő keménységű, állagú és árnyalatú zöld, fekete, sárgásbarna réteg borította, melyeknek köszönhetően a szobrok vesztettek plasztikusságukból. A restaurálás tervezése előtt fel kellett tárni, hogy a bronz felület mennyire károsodott, illetve mennyire van veszélyben. A különféle rárakódások azonosítása, helyzetük, rétegződésük meghatározása először szemrevételezéssel, majd műszeres anyagvizsgálatokkal (pXRF, SEM-EDS, XRD, FTIR, Vickers keménységmérés) történt. Így alapvetően hatféle eltérő színű és fizikai tulajdonságú anyagot lehetett elkülöníteni, amelyek mindegyik szobron megfigyelhetők voltak. A vizsgálatokat a miskolci Anyagtudomány Kft. végezte. Ahhoz, hogy az egyes vizsgálatokkor kapott eredményeket teljes bizonyossággal kijelenthessük, szükség volt a többféle eljárás együttes alkalmazására. A vizsgálatok egyértelműen kimutatták, hogy – a madárürüléket tartalmazó szennyeződésen kívül – szobrokra káros réteg nincs jelen. A tisztítás célja olyan eljárás alkalmazása volt, amely mellett a szobrok felületén 125 év alatt természetes módon kialakult patina réteg megőrződött. A restaurálás 2017 szeptemberétől 2018. január végéig tartott.

Az összehangolt munkát igénylő leemelést követően a szobrokat Somoskőre, a Három Szobrász Kft. szobrász-restaurátor műhelyébe szállították. A restaurálás többféle mechanikus tisztítási mód próbájával kezdődött. Egy speciális berendezéssel végzett, szódabikarbónás finomszemcseszórás hozta meg a várt eredményt: a szennyeződések eltávolítása a kialakult zöld patinaréteg megőrzése mellett. A szobrok belsejét alumínium-szilikát szemcsével tisztították meg, szintén ezzel a berendezéssel. Az elemeket összetartó vas csavarok cseréjére jó állapotuk miatt nem került sor, további tartósságukat korrózió gátló alapozó biztosítja. A szobrokon lévő lyukak befoltozása, és az új rögzítési elemek felerősítése hegesztéssel történt. A megtisztított felületet réz-nitrát oldattal egységesre patinázták. Azért, hogy a kialakított harmonikus esztétikai megjelenés minél tartósabb legyen, a restaurátorok a bronztárgyak védelmére kifejlesztett, inhibitorral és UV stabilizátorral kevert akrilgyantát választottak védőrétegként. Úgynevezett „feláldozható”, legkülső plusz bevonatként mikrokristályos viasz került a felületre, amelynek időszakonkénti megújításával még tartósabbá tehető a konzerválás.

E munkának köszönhetően tehát 2018. május 14-én, a szoboravatás 125. évfordulóján eredeti szépségében csodálhatjuk meg Budapest és egyben az ország egyik legszebb és legfontosabb köztéri szobrát.

A múzeumkerti Arany-szobor restaurálásában résztvevő munkatársak:

A kivitelező cég: Forgax Alkotóműhely Kft. - dr. Forgács György ügyvezető, művészeti menedzser

Bronz szobrok: Nagy Melinda (vezető restaurátor, Magyar Nemzeti Múzeum)

Bobály Ádám

Demus Ottó

Jeges András

Kovács László

Kőfalvi Levente

Laczik Csaba

Szatmári István

Szatmáriné Bakonyi Eszter (Magyar Nemzeti Múzeum)

Kő posztamens: Varga Zoltán Zsolt (vezető restaurátor)

Antal Marianna (Magyar Nemzeti Múzeum)

Bobály Ádám

Hegybíró Dániel

Kőfalvi Levente

Kőfalvi Vidor

Laczik Attila

Laczik Balázs

Laczik Csaba

Papp László

Robotka Péter

A szobrok visszahelyezésekor Varga Benedek, a Magyar Nemzeti Múzeum főigazgatója egy időkapszulát helyezett el a Toldi Miklóst ábrázoló szoborban. A rozsdamentes acélból készült henger tartalma nemcsak kordokumentum, de egyben üzenet is a következő nemzedékek számára.

Az időkapszula tartalmazza:

* a restaurálási dokumentumokat,
* a két legrészletesebb újságcikket, amely a szobor restaurálását és a Múzeumkert rekonstrukcióját mutatja be
* a Honismeret című folyóirat 2017/2., Arany János Emlékévvel foglalkozó tematikus számát, az Arany-szobor történetét bemutató részletes tanulmánnyal
* 1 db Puzzle-t (a Toldi Miklós szoboralak rakható ki belőle)
* az Arany János Emlékév reliktumait (Petőfi Irodalmi Múzeum)
* a Magyar Nemzeti Bank Arany János születésének 200. évfordulója alkalmából készített emlékérméit: 5000 Ft névértékű arany, 10 000 Ft címletű ezüst emlékérmét, valamint ez utóbbi 2000 Ft-os címletű színesfém változatát. Az arany emlékérme a világ legkisebb arany érméje gyűjtői sorozatba illeszkedik, az ezüst érme a magyar költőket bemutató tematikus sorozat részeként jelent meg. Az Arany János emlékérmék hazánk törvényes fizetőeszközei, de nem forgalmi célokat szolgálnak, elsődleges szerepük a megemlékezés, tiszteletadás a magyar irodalom egyik legismertebb és legjelentősebb alakja előtt. Az emlékérméket Király Vilmos tervezte.

<http://www.mnb.hu/bankjegy-es-erme/emlekermek/2017/emlekerme-kibocsatas-arany-janos-szuletesenek-200-evforduloja-alkalmabol>

Bővebb információ:

Szily Marianna – szily.marianna@mnm.hu, +36 30 479 7263

Berényi Marianna – berenyi.marianna@mnm.hu, +36 30 788 7552

www.mnm.hu, [www.facebook.com/nemzetimuzeum](http://www.facebook.com/nemzetimuzeum),